**A scrie speranțe**

*Adina Speranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ea tremură de frică

în fața speranțelor cu gust de eroare

de pe acel perete al îndoielii

din mintea ei obișnuită să vadă

dincolo de gânduri

cuvinte

de parcă astfel plănuita evadare

ar deveni reală

ea minte tremurând

denaturează gânduri

acoperind negrul cu alb

spulberând cenușiul concret

cu un singur cuvânt

în fața căruia se rescrie altfel o lume

în care ea este alta

ea scrie cuvinte pe inima ei

cu unghiile

așa cum scrii în scoarța unui copac

căutând seva din carnea lui uscată

din degete înfloresc speranțe

înmuguresc vocale și înfrunzesc zile

iar viața ei este o carte

neștiută de alții

Adina V.

18.10.2018